32002R2150
L 332/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 2150/2002 НА ЕВРОПЕЙСКИЯ ПАРЛАМЕНТ И НА СЪВЕТА
от 25 ноември 2002 година
относно статистиката на отпадъците
(текст от значение за ЕИП)
ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
като взеха предвид Договора за създаване на Европейската общност, и по-специално член 285 от него,
като взеха предвид предложенията на Комисията (1),
като взеха предвид становището на Икономическия и социален комитет (2),
в съответствие с процедурата по член 251 от Договора (3),
като имат предвид, че:
(1)
С цел мониторинг на изпълнението на политиката по отпадъците Общността изисква редовна общностна статистика за производството и управлението на отпадъците от бизнеса и частните домакинства. Това създава основата за контрола върху спазването на принципите на максимизиране на оползотворяването и безопасното обезвреждане. Все още обаче се изискват статистически средства за оценяване спазването на принципа на предотвратяване на отпадъците и за създаване на връзка между данните за образуване на отпадъците и световните, националните и регионалните каталози за употреба на ресурсите.
(2)
За да се гарантира сравнимост на резултатите в статистиката на отпадъци, следва да се определят понятията, използвани при описанието и управлението на отпадъци.
(3)
Общностната политика в областта на отпадъците е довела до създаването на система от принципи, които следва да се спазват от единиците, които причиняват отпадъци и при управлението на отпадъците. Това изисква мониторинг на отпадъците в различните етапи на образуването, събирането, оползотворяването и обезвреждането на отпадъчния поток.
(4)
Регламент (ЕО) № 322/97 на Съвета от 17 февруари 1997 г. за общностната статистика (4).
(5)
За да гарантира сравними резултати, статистиката на отпадъците следва да се представя съгласно конкретна спецификация, в подходяща форма и в рамките на определен период от време, отчитан от края на референтната година.
(6)
Тъй като целта на предложената мярка, а именно да се създаде рамка за представянето на общностна статистика за образуването, оползотворяването и обезвреждането на отпадъците, не може да бъде адекватно постигната от държавите-членки, поради необходимостта да се определят понятията за описание на отпадъците и управлението им с оглед гарантиране на съпоставимостта на представената статистика от държавите-членки, и следователно може да се постигне по-добре на общностно равнище, Общността може да приеме мерки в съответствие с принципа на субсидиарност, както той е изложен в член 5 от Договора. В съответствие с принципа за пропорционалност, както той е изложен в същия член, настоящият регламент не отива по-далече от това, което е необходимо за постигането на целта на предложената мярка.
(7)
Държавите-членки може да се нуждаят от преходен период за създаването на своята статистика за отпадъците за всички или някои от икономическите дейности А, В и G-Q от NACE REV 1, както са определени в Регламент (ЕИО) № 3037/90 на Съвета от 9 октомври 1990 г. относно статистическата класификация на икономическите дейности в Европейската общност (5), за което националните статистически системи изискват съществени адаптации.
(8)
Мерките, които са необходими за изпълнението на настоящия регламент, следва да бъдат приети в съответствие с Решение 1999/468/ЕО на Съвета от 28 юни 1999 г. за определяне на процедурите за упражняването на предоставените на Комисията правомощия по изпълнението (6).
(9)
Комисията се е консултирала със Статистическия програмен комитет.
ПРИЕХА НАСТОЯЩИЯ РЕГЛАМЕНТ:
Член 1
Цел
1. Целта на настоящия регламент е да създаде рамка за представянето на общностна статистика за образуването, оползотворяването и обезвреждането на отпадъците.
2. Държавите-членки и Комисията, в рамките на съответните им области на компетентност, представят общностна статистика за образуването, оползотворяването и обезвреждането на отпадъците, с изключение на радиоактивните отпадъци, които вече са обхванати от друго законодателство.
3. Статистиката покрива следните области:
а)
Образуване на отпадъци съгласно приложение I;
б)
Оползотворяване и обезвреждане на отпадъци съгласно приложение II;
в)
След пилотните проучвания съгласно член 5: внос и износ на отпадъци, за които няма събрани данни по реда на Регламент (ЕИО) № 259/93 на Съвета от 1 февруари 1993 г. относно наблюдението и контрола на превозите на отпадъци в рамките на, за и от Европейската общност (7) съгласно приложение III.
4. При събирането на статистическите данни държавите-членки и Комисията спазват главно ориентираната към същността статистическа номенклатура, която е включена в приложение III.
5. Съгласно процедурата по член 7, параграф 2, Комисията създава таблица за еквивалентност между статистическата номенклатура на приложение III и списъка на отпадъците, който е създаден с Решение 2000/532/ЕО на Комисията (8).
Член 2
Определения
По смисъла и в рамките на настоящия регламент:
а)
„отпадък“ означава всяко вещество или предмет, както са определени в член 1, буква а) от Директива 75/442/ЕИО на Съвета от 15 юли 1975 г. за отпадъците (9);
б)
„разделно събрани фракции от отпадъци“ означава домакински или подобни отпадъци, селективно събрани в хомогенни фракции от обществени услуги, нестопански организации и частни предприятия, които работят в областта на организираното събиране на отпадъци;
в)
„рециклиране“ има същото значение като това в определението, дадена в член 3, параграф 7 от Директива 94/62/ЕО на Европейския парламент и на Съвета от 20 декември 1994 г. относно пакетирането и отпадъците от опаковки (10);
г)
„оползотворяване“ означава всяка от операциите, които са предвидени в приложение II.Б към Директива 75/442/ЕИО;
д)
„обезвреждане“ означава всяка от операциите, предвидени в приложение II.А към Директива 75/442/ЕИО;
е)
„съоръжение за оползотворяване или обезвреждане“ означава съоръжение, което изисква разрешително или регистрация в съответствие с членове 9, 10 или 11 на Директива 75/442/ЕИО;
ж)
„опасен отпадък“ означава всеки отпадък, както е определено в член 1, параграф 4 от Директива 91/689/ЕИО на Съвета от 12 декември 1991 г. за опасните отпадъци (11);
з)
„неопасен отпадък“ означава всеки отпадък, който не е обхванат от буква ж);
и)
„изгаряне“ означава термична обработка на отпадъци в инсталация за изгаряне, както е определено в член 3, параграф 4 или в инсталация за съвместно изгаряне, както е определено в член 3, параграф 5 от Директива 2000/76/ЕО на Европейския парламент и на Съвета от 4 декември 2000 г. относно изгарянето на отпадъци (12);
й)
„депо“ означава площадка за обезвреждане на отпадъци, както е определено в член 2, буква ж) от Директива 1999/31/ЕО на Съвета от 26 април 1999 г. относно депонирането на отпадъци (13);
к)
„капацитет на инсталациите за изгаряне на отпадъци“ означава максималният капацитет за изгаряне на отпадъци в тонове годишно или в гигаджаули;
л)
„капацитет на инсталациите за рециклиране на отпадъци“ означава максималният капацитет за рециклиране на отпадъци в тонове годишно;
м)
„капацитет на депа“ означава оставащият (в края на референтната година по отношение на данните) капацитет на депото за обезвреждане на отпадъци за в бъдеще, измерен в тонове годишно;
н)
„капацитет на други инсталации за обезвреждане“ означава капацитетът на инсталацията за обезвреждане на отпадъци, измерен в тонове годишно.
Член 3
Събиране на данни
1. Държавите-членки, като спазват условията по отношение на качеството и точността, които следва да се определят съгласно процедурата, предвидена в член 7, параграф 2, придобиват данните, които са необходими за спецификация на характеристиките, изброени в приложения I и II, чрез:
-
проучвания,
-
административни или други източници, като задълженията за докладване по силата на общностното законодателство за управление на отпадъците,
-
процедури за статистическа оценка на основата на проби или оценки относно на отпадъците, или
-
комбинация от тези средства.
За да се намалят трудностите при предоставяне на отговор, националните органи и Комисията имат достъп до източниците на административни данни., в съответствие с ограниченията и условията, определени от всяка държава-членка и от Комисията в съответните им области на компетентност.
2. За да се намали административната тежест върху малките предприятия, предприятията с по-малко от 10 служители се изключват от проучванията, освен ако допринасят съществено за образуването на отпадъци.
3. Държавите-членки представят статистически резултати, като следват разбивката, която е посочена в приложения I и II.
4. Изключението по параграф 2 трябва да съответства с обхвата и целите за качество, които са предвидени в раздел 7, точка1 от приложения I и II.
5. Държавите-членки предават резултатите, включително поверителните данни, на Евростат в подходящ формат и в рамките на установен срок, считано от края на съответните референтни периоди, както е посочено в приложения I и II.
6. Обработването на поверителните данни и предаването на такива данни, както е предвидено в параграф 5, се извършва в съответствие със съществуващите общностни разпоредби, които уреждат статистическата поверителност.
Член 4
Преходен период
1. По време на даден преходен период Комисията може, по искане на някоя държава-членка и в съответствие с процедурата, предвидена в член 7, параграф 2, да предостави дерогации от разпоредбите на раздел 5 от приложения I и II. Този преходен период не може да надхвърля:
а)
две години след влизането в сила на настоящия регламент по отношение на представянето на резултати, свързани с раздел 8, точка 1.1, позиция 16 (Услуги) от приложение I и с раздел 8, точка 2 от приложение II;
б)
три години след влизането в сила на настоящия регламент за представянето на резултати, свързани с раздел 8, точка 1.1, позиция 1 (Земеделие, лов и горско стопанство) и позиция 2 (Рибарство) от приложение I.
2. Дерогациите, които са предвидени в параграф 1, могат да се предоставят на отделните държави-членки само за данните от първата референтна година.
3. Комисията съставя програма за пилотни проучвания относно отпадъците от икономическите дейности, които са посочени в параграф 1, буква б), които следва да се проведат от държавите-членки. Пилотните проучвания имат за цел да разработят методология за получаването на редовни данни, които да се регулират от принципите на общностната статистика, както е предвидено в член 10 от Регламент (ЕО) № 322/97.
Комисията финансира до 100 % от разходите за провеждането на пилотните проучвания. На основата на заключенията от пилотните проучвания, Комисията приема необходимите мерки по прилагането в съответствие с процедурата, предвидена в член 7, параграф 2.
Член 5
Износ и внос на отпадъци
1. Комисията разработва програма за пилотни проучвания на внос и износ на отпадъци, която да се изпълнява от държавите-членки. Пилотните проучвания целят разработване на методология за получаване на редовни данни, които се регулират от принципите на общностната статистика, както е изложено в член 10 от Регламент (ЕО) № 322/97.
2. Програмата на Комисията за пилотни проучвания е в съответствие със съдържанието на приложения I и II, по-специално по отношение на аспектите, свързани с обхвата и покритието на отпадъците, категориите отпадъци с оглед класифицирането на отпадъците, референтните години и периодичността, вземайки предвид задълженията за докладване по силата на Регламент (ЕИО) № 259/93.
3. Комисията финансира до 100 % от разходите за извършването на пилотните проучвания.
4. На основата на заключенията от пилотните проучвания, Комисията информира Европейския парламент и Съвета за възможностите за събиране на статистически данни за дейностите и характеристиките, обхванати от пилотните проучвания за внос и износ на отпадъци. Комисията приема необходимите мерки по прилагането в съответствие с процедурата, предвидена в член 7, параграф 2.
5. Пилотните проучвания се провеждат най-късно в рамките на три години след влизането в сила на настоящия регламент.
Член 6
Мерки по прилагането
Мерките, необходими за прилагането на настоящия регламент, се приемат в съответствие с процедурата, предвидена в член 7, параграф 2. Те включват мерки за:
а)
приспособяване към икономическото и техническото развитие в областта на събирането и статистическата обработка на данни, както и обработването и представянето на резултатите;
б)
адаптиране на спецификациите, изброени в приложения I, II и III;
в)
получаване на резултати в съответствие с член 3, параграфи 2, 3 и 4, отчитайки икономическите структури и технически условия в дадена държава-членка; такива мерки могат да позволят на отделна държава-членка да не докладва определени позиции от разбивката, ако се докаже, че въздействието върху качеството на статистическите данни е ограничено. Във всички случаи, в които са дадени изключения, се събира общото количество отпадъци за всяка позиция, изброена в раздел 2, точка 1 и раздел 8, точка 1 от приложение I;
г)
определяне на подходящите критерии за оценка на качеството и съдържанието на докладите за качество, които са посочени в раздел 7 от приложения I и II;
д)
определяне на подходящия формат за предаване на резултатите от държавите-членки в рамките на две години от датата на влизане в сила на настоящия регламент;
е)
изготвяне на списъка за предоставяне на преходни периоди и дерогации на държавите-членки, както е посочено в член 4;
ж)
прилагане на резултатите от пилотните проучвания, както е посочено в член 4, параграф 3 и член 5, параграф 1.
Член 7
Процедура на Комитета
1. Комисията се подпомага от Статистическия програмен комитет, учреден с Решение 89/382/ЕИО, Евратом на Съвета (14).
2. Когато се извършва позоваване на настоящия параграф, се прилагат членове 5 и 7 от Решение 1999/468/ЕО, като се имат предвид разпоредбите на член 8 от него.
Периодът, който е посочен в член 5, параграф 6 от Решение 1999/468/ЕО, се определя на три месеца.
3. Комитетът приема свои процедурни правила.
4. Комисията представя на Комитета, учреден с Директива 75/442/ЕИО, проектните мерки, които възнамерява да внесе в Статистическия програмен комитет.
Член 8
Доклад
1. В рамките на пет години след датата на влизане в сила на настоящия регламент и на всеки три години след това, Комисията представя доклад до Европейския парламент и до Съвета относно статистиката, събрана по силата на настоящия регламент и по-специално относно нейното качество и тежест за бизнеса.
2. В рамките на две години след датата на влизане в сила на настоящия регламент, Комисията представя на Европейския парламент и на Съвета предложение за премахването на припокриващи се задължения за докладване.
3. В рамките на две години след датата на влизане в сила на настоящия регламент, Комисията представя на Европейския парламент и на Съвета доклад за напредъка на пилотните проучвания, които са посочени в член 4, параграф 3 и член 5, параграф 1. Ако е необходимо, тя предлага изменения в пилотните проучвания, за които да се вземе решение в съответствие с процедурата, предвидена в член 7, параграф 2.
Член 9
Влизане в сила
Настоящият регламент влиза в сила на двадесетия ден след датата на неговото публикуване в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 25 ноември 2002 година.